

[**www.iltakoulujenliitto.fi**](http://www.iltakoulujenliitto.fi) **Jäsenkirje 4 / 2013**

**Turku, 18.9.2013**

**Tervehdys kaikille!**

Lukuvuosi on jo hyvässä vauhdissa ja kirjoitukset käynnissä. Tässä tulevat viimeisimmät uutiset kaikille aikuislukioille. Seuraavalla kerralla jäsenkirje tulee vain varsinaisille jäsenille ja tiedotusrenkaaseen kuuluville ylläpitäjille. Mikäli ylläpitäjäsi ei kuulu kumpaakaan ryhmään, harkitkaa liittymistä mukaan!

**Lausunnot**

IKLO kritisoi voimakkaasti ja monelle taholle korkeakoulujen yhteishaun uudistusta mm. siltä osin, että AMKiin ei enää olisi päässyt pelkällä lukion päättötodistuksella. Tasavallan presidentti vahvisti 28.6.2013 korkeakouluhakuun tulevat muutokset. Eduskunnan päätös poikkesi hallituksen esityksestä siltä osin, että **pelkän lukion oppimäärän suorittanut hakija on jatkossakin kelpoinen hakeutumaan ammattikorkeakouluopintoihin**. Yliopistoon hakevalle ei pelkkä lukion oppimäärä ilman ylioppilastodistuksen suorittamista tuota kelpoisuutta jatkossakaan.

IKLO on antanut seuraavia lausuntoja, jotka ovat nähtävillä IKLOn www-sivuilla

<http://www.peda.net/veraja/ry/iklo/ajankohtaista/ajankohtaista>

* Hallituksen esitys opiskelijavalintarekisterilain ja koulutusta koskevien lakien sekä yhteishakuasetuksen muuttamisesta.
  + korostimme sitä, että mahdollisuus joustavaan opiskelupaikan osoittamiseen säilyy. Aikuislukioihin on edelleen mahdollista hakeutua vapaasti.
* Hallituksen esitys Oppilas- ja opiskelijahuoltolaiksi
  + IKLOlta ei pyydetty lausuntoa luonnoksesta, emmekä sitä pyytämättä antaneet, koska tilanne näytti hyvältä: luonnoksen mukaan laki koski myös aikuislukion tutkintotavoitteisia opiskelijoita.   Hallituksen esityksen mukaan laki ei kuitenkaan koske aikuislukioiden opiskelijoita, vaan ainoastaan aikuisten perusopetuksen tutkintotavoitteisia opiskelijoita. Lähetimme postia opetusministeri Krista Kiurulle ja sivistysvaliokunnan puheenjohtaja Raija Vahasalolle. Pääpointtimme: toisen asteen opiskelijoita tulisi kohdella samoin iästä riippumatta.

**Opintotukioikeus**

Keväällä KELA lähestyi kirjeellä, joka oli otsikoitu: Aikuislukiolainenkin voi saada opintotukea 1.8. 2013 lähtien. Valitettavasti lakimuutos koskee vain yhdistelmätutkintoa suorittavia eli esimerkiksi ammatillista perustutkintoa ja yo-tutkintoa suorittavaa opiskelijaa, joka on suorittanut ammatillisen tutkinnon, mutta lukio-opinnot ovat kesken tai yo-kokeita (väh. 2) on suorittamatta.

Tässä on taas yksi tutkintotavoitteisia aikuislukiolaisia koskeva epäkohta. Tiedustellessani asiaa KELAsta vastasi pääsuunnittelija Ilpo Lahtinen, että KELA on lukuisissa kannanotoissaan esittänyt, että opintotuen tulisi koskea myös tutkintotavoitteisia aikuislukiolaisia. Kirjoitin asiasta HS:n mielipidesivuille, mutta kirjoitusta ei julkaistu.

**Työryhmiä**

Lukioon valmistava koulutus ( LUVA): työryhmä, jossa allekirjoittanut on mukana, tekee parhaillaan OPSeja, jotka tulevat lausunnolle marras-joulukuussa.

Lukion tavoitteet ja tuntijako: työryhmä, jossa allekirjoittanut on mukana, on saanut esityksen tavoitteista ja parhaillaan ”väännetään” tuntijakoa. Aikuislukioilla on asetusluonnoksessa entiseen tapaan oma pykälänsä, joten asemamme ja omaleimaisuutemme otetaan huomioon. Esitys tulee lausunnolle loppuvuodesta.

Aikuisten perusopetuksen OPS-työ: työryhmässä ovat mukana IKLOsta Tarja Boe, IRYstä Niina Peltonen ja IOYstä Päivikki Halla-aho. IKLOn jäsen Sari Liski on myös työryhmässä. Uutta tai paranneltua tuntijakoa ei ole saatu eikä ehkä saadakaan. Vanhakaan ei ole huono, mutta olisimme toivoneet, että uskonnon ja toisen kotimaisen kielen asemasta olisi voitu tehdä uusia avauksia.

**Tervetuloa Turkuun IOYn päiville ja Turun iltalukion 50-vuotissynttäreille!**

Merkitkää kalenteriinne 8.-9.11.2013! Tervetuloa!

Ohjelma ym. on täällä: <http://www.peda.net/veraja/ry/ioy/ajankohtaista>

**BYOD-strategia**

IKLOn, IRYn ja IOYn hallitukset alkavat työstää BYOD-strategiaa aikuislukioiden käyttöön. Aikuislukioilla on omat haasteensa verrattuna nuorten lukioihin. Ideana on laatia tulevia sähköisiä kirjoituksia ajatellen ohjeita, jakaa ideoita ja ratkoa ongelmia ym. niin opettajan kuin opiskelijankin näkökulmasta.

Mikäli jo olette koulussanne aloitelleet BYOD-strategian tekemistä, olisi mukavaa, jos jakaisitte ideoitanne hallitustyöryhmän työn tueksi. Ne voi lähettää allekirjoittaneelle. Muistathan seurata sivua [www.digabi.fi](http://www.digabi.fi) .

**Some ym. linkkejä**

Joko olet aikuislukioiden Facebookissa? Entä opettajasi? Jäsenmäärä on nyt lähes sata. <https://www.facebook.com/#!/groups/469525613070174/>

Muita hyviä FB- ryhmiä: Tietokoneet yo-kirjoituksissa, Tieto- ja viestintätekniikka opetuksessa. Varmistathan, että oposi saa Opintopolun uutiskirjeet ?

[www.opintopolku.fi](http://www.opintopolku.fi)

Tapaamissii Turuss! Erja, pj.